**Bystrický Permon - Banskobystrická revue pre popularizovanie vedy umenia a cestovného ruchu -** je časopis, ktorý vznikol v Banskej Bystrici v roku 2002. Nulté číslo prvého ročníka vyšlo v nasledujúcom roku a od vtedy vychádza pravidelne 4 x, výnimočne 5 x ročne. Ide o neziskový a nepolitický časopis, ktorý sa venuje dejinám, kultúre, umeniu, pamiatkám a ďalším aspektom života v Banskej Bystrici a blízkom okolí, pričom za blízke okolie sa považuje okres Banská Bystrica s drobnými presahmi do ďalších okresov. Časopis je voľne prístupný a registrovaný: ISSN: 2729-7977 a ISSN-L: 2585-9420

Poslanie
--------

Cieľom časopisu už od svojho vzniku je zvyšovať povedomie o význame, osobnostiach a dejinách Banskej Bystrice, pričom tieto informácie redaktori šíria zadarmo, bez nároku na mzdu, či iné výhody. Časopis vychádza z dvoch základných zásad a to, že medzi obyvateľov je distribuovaný zadarmo a tiež, že v časopise nie sú komerčné reklamy. Z druhej zásady urobí občas redakcia výnimku a to v prípade propagácie kníh o Banskej Bystrici alebo propagácie zaujímavých projektov, ktoré majú podobné zameranie a cieľ ako samotný časopis. Časopis sa hlási k otvorenej spoločnosti a všetky príspevky dáva na slobodné nekomerčné využitie v licencii CC: BY – NC – SA. Jednotlivé čísla časopisu si je možné stiahnuť alebo prečítať TU. Naše príspevky využívajú nielen bádatelia, historici a iní vedci, ale aj inštitúcie a obce. Banskobystrický Permon však nie je len samotný časopis, redakcia sa podieľa aj na mnohých iných podujatiach, ktoré rozvíjajú pozitívny vzťah k banskobystrickému regiónu. Známou aktivitou bol každoročný výstup k prameňom rieky Bystrica, ktorého organizáciu asi po 6-tich ročníkoch prevzal ROTARY klub. Trochu menej známou aktivitou bola spolu organizácia stretnutia tvorcov miestnych novín, ktoré bolo akýmsi výchovno-vzdelávacím podujatím s cieľom vytvoriť novinársku bázu miestnych dobrovoľníkov. Asi najznámejšou aktivitou, ktorá sa často dostala aj do médií je budovanie Náučného chodníka Bystrického Permona s názvom Cesta medi. Chodník po starej vozovej ceste spája Banskú Bystricu s jedným z najvýznamnejších ložísk medi v Európe - Španiu Dolinu. Časpopis úspešne spolupracuje aj s múzeami a knižnicami, čoho dôkazom sú spoločné podujatia.

Financovanie
------------

I keď časopis vychádza prevažne len v čierno-bielom prevedení, vo formáte A4 v jednoduchej podobe, jeho tlač je finančne náročné. Redakcia časopisu získava finančné prostriedky predovšetkým z dotačných programov mesta Banská Bystrica a Vyššieho územného celku Banská Bystrica a zo súkromných anonymných sponzorských darov. Podľa aktuálnych cien a vyzbieraných finančných prostriedkov sa darí vydávať časopis v náklade od 1000 do 2000 ks na jedno číslo.

História
--------

Časopis vznikol koncom roka 2002, keď sa zišla prvá redakčná rada. Tvorili ju nadšenci a dobrovoľníci z Banskej Bystrice, ktorých spájala láska k dejinám a vlastnému mestu. Prvú redakčnú radu tvorili (abecedne): Ján Baláž; Pavel Gender; Igor Chromek; Dušan Jarina; Július Lomenčík; Ján Vicen a Milan Žuffa-Ellek. Po desiatich rokoch vydávania časopisu redakcia vydala súborné vydanie všetkých čísel pod názvom Za živa v Bystrici a rovnaké súborné vydanie by malo byť zrealizované aj po dvadsiatich rokoch vydávania. Okrem toho pri tejto príležitosti časopis zorganizoval celoslovenskú literárnu súťaž pre deti ZŠ s názvom: "Aby perla perlou bola". Zo súťaže bolo vydané mimoriadne číslo časopisu. V roku 2019 o Bystrickom Permone natočila TV Hronka správu a dokument a rádio BB FM odvysielalo o časopise viac než 40-minútovú reláciu. V roku 2013 vyšiel kompletný súpis pojednávajúci o činnosti a článkoch v Bystrickom Permone za prvých desať rokov existencie.

### Vydavatelia

* 2003 – 2012. Bystriciensis – Združenie cestovného ruchu.
* 2013 – 2020. OZ Permon.
* 2020 – OZ Diversitas Culturae.

### Šéfredaktori

* 2003 - 2020 Pavel Gender
* 2020 - do dnes (2022) Richard R. Senček

### Zástupca šéfredaktora

* 2013 – (koniec 4/2020) I. Richard R. Senček
* 2013 – 2021  II. Dušan Jarina

### Výkonný redaktor

* 2003 – (koniec 4/2012) Slavomíra Očenášová Štrbová
* 1/2021 – do dnes (2022) Anna Senčeková, rod. Havlíčková

### Redakčná rada

**od čísla 1/2003**

* 2003 – (koniec 4/2004) Július Lomenčík
* 2003 – (koniec 4/2012) Milan Žuffa-Ellek
* 2003 – (koniec 4/2020)  Igor Chromek
* 2003 – (koniec 4/2009) a opäť 1/2017 – (koniec 4/2020) Ján Vicen
* 2003 – do dnes (2022) Ján Baláž
* 2003 – (koniec 4/2012) Dušan Jarina

**od čísla 2/2003**

* (len číslo 2/2003) Katarína Čižmárová
* 2003 – (koniec 4/2012) Jolana Darulová
* 2003 – (koniec 4/2009) Pavol Martuliak
* 2003 – (koniec 4/2005) Jana Škvarková

**od čísla 3/2003**

* (len číslo 3/2003) Pavol Odaloš

**od čísla 2/2004**

* 2004 – (koniec 4/2009) Igor Graus

**od čísla 1/2005**

* 2005 - do dnes (2022) Július Burkovský
* 2013 – (koniec 4/2020) Vladimír Sklenka

**od čísla 1/2006**

* 2006 – do dnes (2022) Jozef Ďuriančík

**od čísla 2/2007**

* 2007 – do dnes (2022) Eva Furdíková

**od čísla 1/2010**

* 2010 – (koniec 4/2012) Richard R. Senček
* 2010 – (koniec 4/2020) Michal Kiššimon

**od čísla 1/2013**

* 2013 – (koniec 4/2020) Norbert Gáborčík

**od čísla 1/2014**

* 2014 – (koniec 4/2020) Jozef Kreutz

**od čísla 4/2019**

* 2019 – (koniec 4/2020) Anna Havlíčková

**od čísla 1/2021**

* 2021 – do dnes (2022) Filip Glocko
* 2021 – do dnes (2022) Bohuslava Gregorová
* 2021 – do dnes (2022) Pavel Hronček

Ocenenia
--------

Prácu redaktorov v tomto dobrovoľníckom projekte ocenilo Mesto Banská Bystrica, keď v roku 2013 udelilo časopisu Cenu mesta Banská Bystrica a v roku 2018 časopis získal aj cenu Časopisu Pamiatky a múzeá.

Referencie
----------

1. ↑   *Webdepozit-eborn* [online]. Univerzitná knižnica v Bratislave, [cit. 2023-01-09]. Dostupné online.
2. ↑   *Historický výskum obce Malachov : Bystrický Permon* [online]. Malachovo.sk, [cit. 2023-01-16]. Dostupné online.
3. ↑  SENČEK, Richard R.. Pracovné stretnutie miestnych novinárov. *Harmanecké noviny* (Harmanec: Obec Harmanec), 2010-06-00, roč. IV. čís. 2, s. 5.
4. ↑  ELIAŠ, Ladislav. *Nový náučný chodník pri Banskej Bystrici* [online]. Slovenský rozhlas, [cit. 2023-01-16]. Dostupné online.
5. ↑  (TIKAKA). *Náučný chodník Banskobystrického Permona* [online]. Svet okolo nás, 16.3.2019, [cit. 2023-01-16]. Dostupné online.
6. ↑  FAJČÍKOVÁ, Kveta. *Cesta medi má už prvé zastavenia. Projekt bude pokračovať* [online]. MY Bystrica, [cit. 2023-01-16]. Dostupné online.
7. ↑   *CHODNÍK BANSKOBYSTRICKÉHO PERMONA – CESTA MEDI* [online]. Visit Banská Bystrica, [cit. 2023-01-16]. Dostupné online.
8. ↑  KAPUSTA, Matej. *V meste pod Urpínom si môžete zalistovať históriou: Stretnete zaujímavé osobnosti naživo!* [online]. Dnes 24 Bystrica, 6.6.2013, [cit. 2023-01-16]. Dostupné online.
9. ↑  GENDER,, Pavel; JARINA, Dušan; SENČEK, Richard R.. *Za živa v Bystrici : Súborné vydanie časopisu 2003 - 2012*. 1. vyd. Banská Bystrica : [s.n.], 2013. ISBN 978-80-8141-030-7.
10. ↑  BRISUDOVÁ, Martina. Aby perla perlou bola. *Radničné noviny mesta Banská Bystrica* (Banská Bystrica: mesto Banská Bystrica), 2013-06-00, roč. VII, čís. 6, s. 8. Dostupné online.
11. ↑  VARINSKY, Jakub. *Bystrický Permon funguje už 18 rokov* [online]. TV Hronka, [cit. 2023-01-07]. Dostupné online.
12. ↑  VARINSKÝ, Jakub. *Bystrický Permon* [online]. TV Hronka, 14.12.2020, [cit. 2023-01-10]. Dostupné online.
13. ↑  JAVORČÍKOVÁ, Diana. *O historickej revue Bystrický Permon s jej tvorcami #20* [online]. BB FM rádio, [cit. 2023-01-07]. Dostupné online.
14. ↑  JAVORČÍKOVÁ, Diana. *Aj toto je Bystrica* [online]. BB FM rádio, [cit. 2023-01-07]. Dostupné online.
15. ↑  SENČEK, Richard R.. *Bystrický Permon 2003 - 2012*. 1. vyd. Banská Bystrica : [s.n.], 2016. ISBN 978-80-971423-4-6. S. 244.
16. ↑  ROHÁČEK, Filip. *Radnica hostila udeľovanie Ceny mesta a Ceny primátora za rok 2012* [online]. BBonline.sk, 8.3.2013, [cit. 2023-01-07]. Dostupné online.
17. ↑   *Výročné ceny časopisu Pamiatky a múzeá za rok 2018* [online]. Pamiatkový úrad Slovenskej republiky, 11.9.2019, [cit. 2023-01-07]. Dostupné online.

Externé odkazy
--------------

* Oficiálna stránka časopisu
* OZ Diversitas Culturae.
* TV Hronka